पहले बेटी दोनों के युद्ध में बचाव करने का प्रयास करती। कई बार पिटते-पिटते बचती और कई बार पिट जाती। फिर वह रेफरी की मुद्रा में आ गयी और कोशिश करती की मां का साथ दे क्योंकि मां के पक्ष में निर्णय नहीं गया तो वह रुआंसी हो जाती और पूरी खुन्नस बेटी पर निकालती-‘तू भी वैसी ही है। अपने बाप जैसी। मैं ही ग़लत हूं ना! अभी ले रही है पापा का पक्ष बाद में मत बोलना जब तुझे सुनायेंगे! एक ही मिनट में सारा प्यार काफूर हो जायेगा। इन्हें तू जानती नहीं है! भूल गयी? अपना रौद्र रूप दिखायेंगे तो सब याद आ जायेगा।’